**MINISTERUL APELOR ŞI PĂDURILOR**

### Direcţia Politici şi Strategii în Silvicultură

### NR. / DI/ .06.2018

###  Se aprobă,

# Direcţia Generală Păduri

 Director General

 Ilie MIHALACHE

# REFERAT DE APROBARE

În temeiul art. 49 din Regulamentul de valorificare a masei lemnoase din fondul forestier proprietate publică, aprobat prin Hotărârea Guvernului nr. 617/2016 în vigoare de la 02 septembrie 2016 până la 12 octombrie 2017, fiind abrogat și înlocuit prin Hotărârea Guvernului 715/2017, precum şi ale art. 13 alin. (5) din Hotărârea Guvernului nr. 20/2017 privind organizarea şi funcţionarea Ministerului Apelor şi Pădurilor, cu modificările şi completările ulterioare a fost emis Ordinul Ministrului Mediului, Apelor şi Pădurilor nr. 2222/2016 privind aprobarea Regulamentului de atestare a producătorilor din industria mobilei.

În baza Ordinului MAP nr. 2222/ 18.11.2016 în cursul anului 2017 şi în perioada ianuarie - aprilie 2018 au avut loc 9 şedinţe ale Comisiei de atestare a producătorilor de mobilă, fiind atestaţi până în prezent 92 producători de mobilă pentru un volum total de lemn fasonat de 626.174 mc faţă de un volum solicitat de aceştia de 857.034 mc.

Conform prevederilor Ordinului menţionat, Secretariatul Comisiei îşi desfăşoară activitatea la sediul Asociaţiei Producătorilor de Mobilă din România.

Din practica şi experienţa acumulată ca urmare a analizării dosarelor prezentate de operatorii economici la Comisie, s-a reținut că există interes mai mare pentru atestare în special din partea societăților care realizează în principal produse lemnoase precum: cherestele, panouri, furnire, parchet, uşi, ferestre, scări şi au ca activitate secundară producţia de mobilă.

În primele şedinţe ale Comisiei s-a analizat şi completat documentaţia conform Ordinului fără a se solicita documente în plus.

Au existat sesizări din partea unor societăți (care nu au fost atestate) la adresa altora care au fost atestate, că nu realizează produse de mobilier. Comisia a transmis aceste sesizări la Garda Forestieră Suceava care a efectuat acţiuni de verificare si control la firmele menţionate, constatând că atestarea a fost efectuată pentru o cantitate de lemn corespunzătoare producţiei de mobilă și prezentând în Raport propuneri de îmbunătăţire a Regulamentului de atestare.

Întrucât s-a constatat că este dificil de a stabili necesarul de lemn rotund utilizat pentru producţia de mobilă mai ales la societățile care realizează şi alte produse, Secretariatul Comisiei a solicitat documente suplimentare de la respectivele societăți, a căutat și vizualizat pe internet site-urile societăților precum şi date privind intrările si ieşirile din SUMAL.

Tariful de atestare stabilit prin Ordinul 2222/ 18.11.2016 nu a permis acoperirea cheltuielilor de deplasare pentru reprezentanţii din Comisie, acordarea indemnizaţiei pentru membrii din colectivul APMR (Vicepreşedinte şi Secretariat) neacoperind nici măcar cheltuielile cu spaţiul închiriat special pentru desfăşurarea lucrărilor Comisiei.

Având în vedere motivele prezentate şi ţinând cont de propunerile de îmbunătăţire a Regulamentului prezentate și de Garda Forestieră Suceava, propunem emiterea proiectului de ordin de ministru privind modificarea și completarea Ordinului ministrului mediului, apelor și pădurilor nr. 2222/2016 privind aprobarea Regulamentului de atestare a producătorilor din industria mobilei.

# DIRECTOR

# DĂNUŢ IACOB